Untu gaan staak oor spoorwegstelselArgieffoto Die United National Transport Union (Untu) het sy lede asook alle Suid-Afrikaners versoek om aan sy nasionale protes vandeesmaand deel te neem wat hoop om druk op pres. Cyril Ramaphosa te plaas om voorsiening te maak vir veilige en betroubare passasierspoordienste vir alle Suid-Afrikaners. Dié versoek volg kort nadat ŉ trein Dinsdag vroegoggend naby Boksburg in Ekurhuleni, Gauteng, ontspoor het. Volgens Steve Harris, sekretaris-generaal van Untu, dobbel die president met Suid-Afrikaners se lewens. “Hoe kan hy ŉ droom van treine vanaf Johannesburg tot in Musina skep wanneer die polisie nie eens kan verhoed dat die skroewe gesteel word wat die dwarsbalke bymekaar moet hou op die slegte spoorwegstelsel nie?” het Harris Dinsdag in ŉ verklaring gesê. Harris het gesê die ontsporing van die trein kon voorkom gewees het as die president net aan die vakbond se herhaalde oproepe gehoor gegee het om die Suid-Afrikaanse Nasionale Weermag (SANW) te ontplooi om spoorweginfrastruktuur te beveilig. Harris het gesê Untu is wel dankbaar dat niemand tydens die voorval beseer is nie en het ook sy medelye betoon met die familie van die tienerseun wat die afgelope naweek uit ŉ trein in Soweto in Johannesburg geval het. Maroela Media het vroeër berig paramedici is Sondagmiddag na die toneel naby die Merafe-treinstasie in Tsamaisostraat in Naledi ontbied waar ŉ seun, vermoedelik 13 jaar oud, glo uit die trein waarin hy elders op pad was, geval het. Die seun het ŉ kopbesering gedurende die val opgedoen en is op die toneel dood verklaar. “Sy dood kon voorkom gewees het as die Passasierspooragentskap van Suid-Afrika (Prasa), operateur van Metrorail, destyds voldoen het aan die uitspraak van ŉ vol bank in die konstitusionele hof wat in 2004 beslis het dat Prasa ten volle aanspreeklik is vir passasiers se veiligheid en dus aanspreeklik kan wees vir siviele en strafregtelike optrede indien hy sy pligte versuim,” lui die verklaring. Volgens Harris is Prasa tot dusver ook toegelaat om die konstitusionele hof se uitspraak van 2015 te ignoreer wat destyds bevind het dat treindeure gesluit behoort te wees wanneer treine in beweging is. Die hof het bevind dat operateurs wat oop deure in beweging toelaat, skuldig is aan nalatigheid en vervolg behoort te word. Luidens die verklaring deel die vakbond die sentiment van Thembinkosi Mkhaliphi, hoofdirekteur van die departement van arbeid en lid van die stuurkomitee van die Nasionale Ekonomiese Ontwikkelings-en-arbeidsraad (Nedlac), dat alle werkers, ongeag of hulle pendelaars of werknemers van Prasa is, veilig behoort te voel wanneer hulle per trein reis. “Selfs as net een mens sterf, is dit een mens te veel,” het Mkhaliphi tydens ŉ vorige geleentheid gesê. Nedlac het intussen Untu se geaffilieerde federasie asook die vakbondfederasie Fedusa toestemming gegee om op 26 Julie tot wettige protesaksie oor te gaan. “Dit laat enigiemand toe om deel te neem aan ons beplande staking aangesien enige protesaksie beskerm sal word. “Saam kan ons die regering sover kry om die swak diens wat deur Metrorail verskaf word, asook sy verouderde infrastruktuur, veiligheidsaspekte wat tot sterftes lei, aanhoudende aanvalle, gesondheids- en veiligheidsgevare asook brandstigtingkwessies te verbeter wat Untu- én Fedusa-lede en alle ander pendelaars elke dag op die treindiens in wanhoop laat,” het Harris gesê.